Feleségek és szeretők – Dalok, izgalmas történetek, mozi-legendák 
2024. július 5. 19.00
Történelmi Témapark

Zenés est Szűcs Gabi Fonogram- díjas énekesnő és Schell Judit Jászai Mari-díjas színművész, valamint a Szűcs Gabi Quintet előadásában.
Rendezte: Pelsőczy Réka, Jászai Mari-díjas színész, rendező
Századok óta érdekes a nő, aki csábító, végzetes, „szeretőnek való” és a „másik oldal”, az odaadó házastárs, anya, támasz a férfi életében: a feleség. Megannyi könyv, film, zene, dal, szól erről a témáról.
Az esten Szűcs Gabi és Schell Judit a 20. század első felének zenéin és írásos emlékein, naplórészleteken, önéletrajzi vallomásokon keresztül idéznek fel legendás nőket, akik feleségek és anyák is voltak, mégis szerelmeikről, szeretőikről lettek híresek. Ők voltak koruk leghíresebb „Végzet Asszonyai”, ugyanakkor történeteikből mindig kitetszik a vágy: feleségnek lenni.
Mesélnek, énekelnek híres művészekről, színésznőkről, mint Marilyn Monroe és Marlene Dietrich, de megismerjük a rajongott, Karády Katalint, és a társaságbeli úrihölgy, Böhm Aranka, Karinthy Frigyes feleségének történetét is.

Szerelemről, örömről és bánatról énekelnek, nőkről, akik olyanok, mint mi mindannyian: hol szeretők, hol feleségek: bonyolult kapcsolatban a szeretett férfival.
A zenekar tagjai:
Kuzbelt Péter – szaxofon
Berdisz Tamás – dobok
Pataj György – zongora
Sárkány Sándor – nagybőgő
Az előadás ingyenes, de ültetett, emiatt regisztrációhoz kötött: https://forms.gle/MXRPhKGrUF6vDmES6
A 90 perces előadásra előzetesen 400 fő regisztrált, akiket szeretettel várunk pénteken a Történelmi Témaparkban. Kapunyitás 18.20-kor, helyfoglalás érkezési sorrendben.

Emlékmű-koncert a Savaria Szimfonikus Zenekarral

2024. július 10. 20.45
Emlékmű-domb teteje

A több, mint egy órás programban népszerű szimfonikus slágerek és filmzenék hangzanak majd el a Savaria Szimfonikus Zenekar tolmácsolásában. Elsősorban olyan filmzenei anyagokat válogatott össze az estére a zenekar, amelyek eredetileg is szimfonikus hangszerelésre készültek. A fülbemászó dallamok, melódiák mellett a látvány is szívmelengető lesz a koncert alatt, hiszen kiváló látkép nyílik majd a kivilágított városra.
Az előadás esőidőpontja: július 11.  20.45
A koncert látogatása ingyenes.



Walk the Line - Johnny Cash show

2024. július 19. 20.00
Történelmi Témapark

Július közepén ismét a Történelmi Témaparkba várjuk a zene szerelmeseit. 
A Walk The Line a legendás amerikai countryénekes, Johnny Cash munkásságát és színpadi örökségét mutatja be, megidézve az 50 es évek rock & roll hangulatát. 
Ha szeretsz pörögni, itt a helyed!
Csinibabának, jampecnak öltözve érkezni menő!

Közreműködnek: 
Kovács Kornél - ének, gitár
Hajdu Bianka - ének
Somogyi Viktor - szólógitár
Petrovits Attila – nagybőgő
Az előadás ingyenesen megtekinthető.


Katonaálom -Abszurd felnőttmese két felvonásban
Az Amargant Színházi Műhely előadása

2024. augusztus 2. 19.00 
Történelmi Témapark

Augusztus elején egy más műfajban is kipróbáljuk a Történelmi Témaparkot. Az Európa Kulturális Fővárosa- Veszprém-Balaton projekt keretében létrejött előadás eredetileg egy erdőben játszódik, de most a Témapark árnyas fái alatt avatják be a közönséget a történet menetébe a színészek.

Sajátos aktualitást ad a darabnak a szomszédban és a Gázai övezetben zajló háború.
A produkció két főszereplője egy férfi és egy kislány, akik tábort vertek az erdő közepén. Este van és a kislány nagyon fél. Így hát a férfi elmeséli neki 3 katona történetét…. Az előadás egy háború eseményeit meséli el, de távoli nézőpontból, egy kislány szemszögéhez igazodva.
A zenei elemekkel tarkított produkció vallomás egy korról, egy világképről, és egy kései újrakezdésről. Az alkotó csapat a tőle megszokott módon most is saját fejlesztésű előadásban viszi színre ezt a történetet, ahol a színészek improvizációinak felhasználásával jön létre a megírt darab.
Az előadás felnőtteknek szóló mese, 14 éven felülieknek ajánljuk bizalommal.
Az előadást írta és rendezte: Ilyés Lénárd
Díszlet és jelmez: Radetzky Anna és Fárizs Mihály
Koreográfiák: Pethő Kincső
Színészek:
Ács Tamás
Begala Vodan
Bicskey Míra
Markos Szilvia
Nagyhegyesi Zoltán
Pethő Kincső
Varju Nándor
Az előadás ingyenes, de ültetett, emiatt regisztrációhoz kötött: https://forms.gle/6JxwFsBebnpEpvFWA
Piknikkoncert a Történelmi Témaparkban - Színpadon a Wonderfleck duó, azaz Uram János és Horváth Andrea
2024. augusztus 3. 20.00
Történelmi Témapark
Közkívánatra ismét Szombathelyre látogat a Wonderfleck duó – és talán szívesen is látogatnak „haza”, hiszen Andi szombathelyi származású.
Az aranyhangú énekesnő repertoárján   a legnagyobb filmzenék, pop-és rocktörténeti slágerek, melódiák szerepelnek.
Nem mellékesen a fűben üldögélve, babzsák foteleken, nyugágyakon ejtőzve lehet piknikezni, finomságokat kóstolgatni bort, pezsgőt kortyolgatni, hiszen a piknikkoncertek nemcsak a zenéről szólnak.  A helyi termelők minőségi termékeivel megpakolt piknikkosarakat ismét a Modam Speciality Coffee csapata állítja össze. 
A koncert ingyenes, de regisztrációhoz kötött. Aki kétszemélyes piknikkosarat szeretne vásárolni, az megteheti a www.erezdszombathelyt.hu oldalon, az esemény felületén.
